รัฐบาลไทย-ข่าวทำเนียบรัฐบาล-เจ้าประคุณสมเด็จพระมหาวีรวงศ์ และปลัดมหาดไทย ร่วมกับภาคีเครือข่าย ประกอบพิธียกเสาเอก เสาโท อุโบสถวัดบางหลวงหัวป่า สาขาวัดระฆังโฆสิตาราม ต.สวนพริกไทย อ.เมืองปทุมธานี จ.ปทุมธานี
วันอังคารที่ 11 เมษายน 2566
11/04/2566
เจ้าประคุณสมเด็จพระมหาวีรวงศ์ และปลัดมหาดไทย ร่วมกับภาคีเครือข่าย ประกอบพิธียกเสาเอก เสาโท อุโบสถวัดบางหลวงหัวป่า สาขาวัดระฆังโฆสิตาราม ต.สวนพริกไทย อ.เมืองปทุมธานี จ.ปทุมธานี
เจ้าประคุณสมเด็จพระมหาวีรวงศ์ และปลัดกระทรวงมหาดไทย ร่วมกับภาคีเครือข่าย ประกอบพิธียกเสาเอก เสาโท อุโบสถวัดบางหลวงหัวป่า สาขาวัดระฆังโฆสิตาราม ตําบลสวนพริกไทย อําเภอเมืองปทุมธานี จังหวัดปทุมธานี
วันที่ 11 เมษายน 2566 วันแรม 6 ค่ํา เดือน 5 เวลา 08.39 น. ที่วัดบางหลวงหัวป่า สาขาวัดระฆังโฆสิตารามตําบลสวนพริกไทย อําเภอเมืองปทุมธานี จังหวัดปทุมธานี เจ้าประคุณสมเด็จพระมหาวีรวงศ์ (สุชิน อคฺคชิโน) กรรมการมหาเถรสมาคม ผู้ช่วยเจ้าอาวาสวัดราชบพิธสถิตมหาสีมาราม เลขานุการสมเด็จพระสังฆราช เป็นประธานฝ่ายสงฆ์ นายสุทธิพงษ์ จุลเจริญ ปลัดกระทรวงมหาดไทย เป็นประธานฝ่ายฆราวาส ในการประกอบพิธียกเสาเอก เสาโท อุโบสถวัดบางหลวงหัวป่าสาขาวัดระฆังโฆสิตาราม โดยมี พระมงคลวโรปการ ที่ปรึกษาเจ้าคณะจังหวัดปทุมธานี เจ้าอาวาสวัดชินวราราม วรวิหาร พระครูสุภัทรธรรมโฆษิต ผู้ช่วยเจ้าอาวาสวัดระฆังโฆสิตารามวรมหาวิหาร รักษาการเจ้าอาวาสวัดบางหลวงหัวป่าสาขาวัดระฆังโฆสิตาราม นายอดิเทพ กมลเวชช์ รองผู้ว่าราชการจังหวัดปทุมธานี นายธรรมนูญ แจ่มใส นายอําเภอเมืองปทุมธานี และภาคีเครือข่ายในพื้นที่จังหวัดปทุมธานี ร่วมพิธี
โอกาสนี้ เจ้าประคุณสมเด็จพระมหาวีรวงศ์ จุดธูปเทียนเครื่องบวงสรวง ปักธูปบริวาร แล้วโปรยข้าวตอกดอกไม้ พระมงคลวโรปการ ที่ปรึกษาเจ้าคณะจังหวัดปทุมธานี เจ้าอาวาสวัดชินวราราม วรวิหาร พระครูสุภัทรธรรมโฆษิต ผู้ช่วยเจ้าอาวาสวัดระฆังโฆสิตารามวรมหาวิหาร รักษาการเจ้าอาวาสวัดบางหลวงหัวป่าสาขาวัดระฆังโฆสิตาราม นายสุทธิพงษ์ จุลเจริญ ปลัดกระทรวงมหาดไทยปักธูปบริวารแล้วโปรยข้าวตอกดอกไม้ จากนั้น เจ้าประคุณสมเด็จพระมหาวีรวงศ์ ผูกผ้าสามสี คล้องพวงมาลัย ที่เสาเอก เสาโท แล้วทําพิธียกเสาเอก เสาโท โปรยข้าวตอกดอกไม้ ปะพรมน้ําพระพุทธมนต์ เป็นอันเสร็จพิธี
พระครูสุภัทรธรรมโฆษิต ผู้ช่วยเจ้าอาวาสวัดระฆังโฆสิตารามวรมหาวิหารรักษาการเจ้าอาวาสวัดบางหลวงหัวป่าสาขาวัดระฆังโฆสิตาราม กล่าวว่า วัดบางหลวงหัวป่าแห่งนี้ เป็นวัดร้างตั้งแต่รัชสมัยของพระบาทสมเด็จพระจุลจอมเกล้าเจ้าอยู่หัว แต่ปัจจุบันไม่มีเสนาสนะ อาตมภาพจึงได้ร่วมกับ นายสุทธิพงษ์ จุลเจริญ ปลัดกระทรวงมหาดไทย ตั้งแต่เมื่อครั้งท่านดํารงตําแหน่งอธิบดีกรมการพัฒนาชุมชน พร้อมด้วย ดร.วันดี กุญชรยาคง จุลเจริญ นายกสมาคมแม่บ้านมหาดไทย เป็นผู้ขอบูรณปฏิสังขรณ์และขอยกวัดร้างแห่งนี้ให้เป็นวัดที่มีพระภิกษุสงฆ์อยู่จําพรรษาต่อไป เป็นวัดสาขาของวัดระฆังโฆสิตาราม มีเนื้อที่ 23 ไร่ 64 ตารางวา โดยในช่วงที่ผ่านมา วัดได้ร่วมกับกระทรวงมหาดไทย และสมาคมแม่บ้านมหาดไทย ปลูกต้นไม้เฉลิมพระเกียรติ ประกอบด้วย ต้นไม้ประจําจังหวัดทั้ง 76 จังหวัด และกรุงเทพมหานคร ตามความตั้งใจของท่านปลัดกระทรวงมหาดไทย และท่านนายกสมาคมแม่บ้านมหาดไทย ที่ประสงค์จะให้สถานที่แห่งนี้ เป็นรมณียสถาน สถานที่แห่งความร่มเย็น และเป็นศูนย์การเรียนรู้ตามโครงการอนุรักษ์พันธุกรรมพืชอันเนื่องมาจากพระราชดําริสมเด็จพระกนิษฐาธิราชเจ้า กรมสมเด็จพระเทพรัตนราชสุดา ฯ สยามบรมราชกุมารี และเป็นสถานที่แห่งการร่วมทําในสิ่งที่คนในโลกใบนี้ต้องช่วยกัน นั่นคือ การลดภาวะโลกร้อนตามแนวทางความยั่งยืนของสหประชาชาติ โดยเมื่อวัดแห่งนี้ได้รับการบูรณปฏิสังขรณ์จนเสร็จสมบูรณ์ ยังเป็นพุทธสถานสาธารณสงเคราะห์นักเรียน นิสิต นักศึกษา ผู้ป่วยยากไร้ และชาวบ้านในพื้นที่ ให้ได้รับประโยชน์ในด้านต่าง ๆ ตามนโยบายด้านการสาธารณสงเคราะห์ของมหาเถรสมาคมอีกด้วย
"การจัดสร้างอุโบสถวัดบางหลวงหัวป่าสาขาวัดระฆังโฆสิตาราม ถือเป็นอาคารที่สําคัญภายในวัดเนื่องจากเป็นสถานที่ที่พระภิกษุสงฆ์ใช้ทําสังฆกรรมและประดิษฐานพระประธานที่เป็นพระพุทธรูปองค์สําคัญประจําวัด ตัวอุโบสถเป็นอาคาร 2 ชั้น มีความกว้าง 10 เมตร ยาว 22.5 เมตร ขนาดพื้นที่รวม 450 ตารางเมตร ทั้งนี้ พุทธศาสนิกชนผู้มีจิตศรัทธาสามารถร่วมอนุโมทนาสมทบทุนปัจจัยในการก่อสร้างได้ที่บัญชี "วัดบางหลวงหัวป่า เพื่อบูรณปฏิสังขรณ์" ทาง e-donation prompt pay คิวอาร์โค้ด https://shorturl.asia/tlUo8 เพื่อความสะดวกในการลดหย่อนภาษีของกรมสรรพากร โดยสามารถสอบถามรายละเอียดเพิ่มเติมได้ที่พระครูสุภัทรธรรมโฆษิต ผู้ช่วยเจ้าอาวาสวัดระฆังโฆสิตารามวรมหาวิหาร รักษาการเจ้าอาวาสวัดบางหลวงหัวป่าสาขาวัดระฆังโฆสิตาราม ประธานดําเนินการ หมายเลขโทรศัพท์ 09-5990-9910" พระครูสุภัทรธรรมโฆษิต กล่าวเพิ่มเติม